**Alf Krogh Holt** (født 19. september 1919 i Tvedestrand, død 1. juni 1997 i Paris) var en norsk/fransk maler, bosatt i Paris fra 1962. Selv om han bodde mesteparten av sitt liv i Paris, vendte han ofte tilbake til sin hjemby Tvedestrand.

Krogh Holt hadde planer om å bli arkitekt, men ombestemte seg og søkte plass på Statens kunstakademi (1941–1946). Der var han elev under Axel Revold og Jean Heiberg. I 1947 reiste han første gang til Paris og i 1951 mottok han et fransk statsstipend og ble elev hos malerpedagogen André Lhote. Her fikk han undervisning i en moderat form for kubisme, samtidig som han lot seg inspirere av impresjonismen og Paul Cezanne. 

I årene han virket som kunstner, holdt han regelmessige utstillinger på Galleri Moderne Kunst i Oslo. Krogh Holt deltok på Høstutstillingen i Oslo 1946–1951 og på en rekke separat- og kollektivutstillinger i Norge og Frankrike. I 1989 opplevde han en av sine største anerkjennelser som kunstner, ved separatutstillingen på La Galerie ARTMEL i Rue du Faubourg Saint-Honoré i Paris. Der ble et av hans malerier solgt for 153 000 franc. Han har også stilt ut sammen med Picasso og han var fast gjest på Salon d’Automne i Paris. Han er innkjøpt av Riksgalleriet og Den norske avdeling, Lycée Corneille, Rouen.

Sommeren 2013 ble det arrangert en stor minneutstilling over Alf Krogh Holts kunstverk i Tvedestrand Museum. Åpningstalen ble holdt av Leonard Rickhard, og *Tvedestrandsposten* skrev om fullt hus og kø for å slippe inn på utstillingen. Utstillingen førte til høye besøkstall i museet hele sommeren. I et intervju i *Fædrelandsvennen* med Leonard Rickhard, som også er født og oppvokst i Tvedestrand, beskriver han Krogh Holt som en kunstner med en sterk tro på det han holdt på med. Rickhard opplever det også litt sårt at kunnskapen hans ikke ble kanalisert i noe som ble mer forløst. Han understreker at Krogh Holt var en fin maler, som representerer sin generasjon og et kunstsyn både eldre og yngre kan lære noe av, samtidig som han er en profilert skikkelse i Tvedestrands historie.

I en nekrolog over Alf Krogh Holt, skrev *Aftenposten* i 1997:

> Håndverkets kvalitet paret med lyskraft og sanselighet stiller Krogh Holts maleri i en særklasse. Han kan male uvær i ferd med å bryte løs over dype juv og høye klipper i indre Provence. Får åkersennepen til å duve gyldent under disig sommerhimmel. Skape harmoniske kvinneskikkelse på norske svaberg. Ethvert motiv som bærer Alf Krogh Holts signatur borger for likevekt, for en nesten monumental ro. Han er en klassiker og som sådan ble han forstått og satt pris på av det kresne franske kunstmiljø. I det ytre var Alf Krogh Holt en beskjeden mann, men det sto et lys rundt ham og man merket snart energien og engasjementet bak den stillfarende væremåten.
> 
> 
> 
> *Aftenposten* 3. juni 1997, Bugge Erle Moestue: «Nekrolog Alf Krogh Holt».
> 
>

Referanser
----------

1. 1 2 3 4 5 6   Norsk kunstnerleksikon, nkl.snl.no, besøkt 5. desember 2016[Hentet fra Wikidata]
2. ↑   Benezit Dictionary of Artists, Benezit-ID B00089071, besøkt 9. oktober 2017[Hentet fra Wikidata]
3. 1 2   KulturNav, KulturNav-ID aad6105a-f62c-42ca-9ead-7b007dfbb3db, besøkt 9. oktober 2017[Hentet fra Wikidata]
4. ↑   (besøkt 30. april 2015)
5. ↑  Roger Ståle Steine: «Lambda kan fort bli en hodepine» i *Agderposten* 22. juli 2013
6. ↑  Bugge Erle Moestue:«Nekrolog Alf Krogh» Holt i *Aftenposten,* 3. juni 1997, s. 14
7. 1 2  Tone Sandberg: «Rickhard trekker ukjent maler fram i lyset» i *Fædrelandsvennen,* 4. juni 2013, s. 8-9
8. ↑  Løberg Lilleba Brynhildsen: «Norsk maler med Paris som arena» i *Aftenposten,* 19. september 1989, s. 14
9. ↑  Olav Loftesnes: «Fullt hus på åpning» i *Tvedestrandsposten*, 11. juni 2013
10. ↑  Olav Loftesnes: «Fullt hus på åpning» i *Tvedestrandsposten,* 11. juni 2013

|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** KulturNav
 |